
SUĠĠERIMENTI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
[bookmark: restart]1.	Jinnota li r-rapport tal-Qorti tal-Awdituri dwar l-implimentazzjoni tal-baġit għas-sena finanzjarja 2022 ma fih l-ebda kummenti dwar il-Kontrollur Ewropew għall-Protezzjoni tad-Data (EDPS); itenni l-appell tiegħu lill-Qorti biex tinkludi l-kontijiet annwali tal-EDPS fl-awditu annwali tagħha u toħroġ rapport, filwaqt li tqis l-importanza tat-trasparenza għall-funzjonament xieraq tal-korpi kollha tal-Unjoni;
2.	Jieħu nota b’sodisfazzjon tar-rapport annwali tal-2022 ippubblikat mill-EDPS; jenfasizza r-rwol tal-EDPS fis-superviżjoni u l-għoti ta’ pariri lill-operazzjonijiet tal-ipproċessar tad-data tal-istituzzjonijiet, l-uffiċċji u l-korpi Ewropej; jilqa’ l-konferenza “Il-Futur tal-Protezzjoni tad-Data: Infurzar Effettiv fid-Dinja Diġitali”, organizzata mill-EDPS, li laqqgħet aktar minn 2 000 parteċipant, fejn ġie diskuss kif jistgħu jiġu ssalvagwardjati b’mod effettiv id-drittijiet tal-individwi għall-privatezza u l-protezzjoni tad-data; ifakkar li din il-konferenza kkontribwiet għall-proposta tal-Kummissjoni għal Regolament li jistabbilixxi regoli proċedurali addizzjonali relatati mal-infurzar tar-Regolament Ġenerali dwar il-Protezzjoni tad-Data;
3.	Jiddispjaċih li r-rata ta’ okkupanza tat-tabella tal-persunal hija aktar baxx mill-mira tal-2022; jirrikonoxxi n-nuqqas ta’ professjonisti speċjalizzati; iħeġġeġ lill-Kontrollur jeżamina strateġiji utli biex tiżdied il-viżibbiltà tal-postijiet vakanti tiegħu;
4.	Jilqa’ l-azzjonijiet ta’ segwitu mill-EDPS għas-sentenza Schrems II, b’enfasi speċjali fl-2022 fuq il-kuntratti tal-istituzzjonijiet, l-uffiċċji u l-korpi Ewropej ma’ entitajiet privati, b’mod partikolari l-fornituri kbar tal-ICT, u fuq l-arranġamenti bejn l-istituzzjonijiet, l-uffiċċji u l-korpi Ewropej u l-korpi pubbliċi mhux tal-UE/taż-ŻEE jew organizzazzjonijiet internazzjonali; 
5.	Jilqa’ t-taħriġ ipprovdut lill-istituzzjonijiet, l-uffiċċji u l-korpi Ewropej, il-Memorandum ta’ Qbil iffirmat mill-EDPS u l-Aġenzija tal-Unjoni Ewropea għaċ-Ċibersigurtà (ENISA) f’Diċembru 2022; jilqa’ b’mod speċifiku l-parteċipazzjoni tal-EDPS fil-Kumitat ta’ Superviżjoni Koordinata (CSC) li jiżgura s-superviżjoni koordinata tal-Europol, l-Eurojust u l-UPPE; jissottolinja l-importanza tal-ħidma ta’ superviżjoni u infurzar tal-EDPS biex jiġi żgurat li l-istituzzjonijiet, l-uffiċċji u l-korpi Ewropej li joperaw fil-qasam tal-pulizija u l-ġustizzja jikkonformaw bis-sħiħ mal-acquis applikabbli tal-UE dwar il-protezzjoni tad-data;
6.	Jilqa’ s-segwitu li sar mill-EDPS rigward it-talba għall-aċċess għad-data taċ-ċittadini; jinnota li l-EDPS adotta deċiżjoni f’dan il-każ qabel ma ġew ivverifikati u stabbiliti l-fatti kollha; jinnota li d-deċiżjoni tal-EDPS ġiet ikkontestata kemm mill-ilmentatur kif ukoll mill-Europol; jirrikonoxxi li r-rieżami tal-EDPS bħalissa huwa sospiż minħabba li l-kwistjoni tinstab quddiem Qorti nazzjonali; jisħaq fuq l-importanza li r-riżorsi umani u finanzjarji jiġu adattati għall-ammont ta’ xogħol dejjem akbar tal-EDPS kif xieraq; jirrikonoxxi l-ħtieġa ta’ impjegati addizzjonali teknikament kwalifikati biex jiġi żgurat is-segwitu xieraq tal-kompiti tal-EDPS; iħeġġeġ lill-EDPS jirrieżamina l-proċess ta’ ħidma tiegħu fil-dawl b’mod partikolari tal-ilmenti miċ-ċittadini, filwaqt li jqis l-informazzjoni rilevanti kollha u jinforma lill-awtorità ta’ kwittanza dwar il-progress li jkun sar f’dan il-qasam;
7.	Jilqa’ l-fatt li, bħala rispons għall-pandemija tal-COVID-19, l-EDPS stabbilixxa task force interna biex timmonitorja u tivvaluta l-UE u l-istituzzjonijiet, l-uffiċċji u l-korpi Ewropej; jilqa’ l-fatt li l-EDPS kien involut f’attivitajiet relatati mal-valutazzjoni ta’ azzjonijiet, inizjattivi u proposti tal-istituzzjonijiet, l-uffiċċji u l-korpi Ewropej bħala kontrolluri, flimkien mal-evalwazzjoni tas-soluzzjonijiet teknoloġiċi proposti għall-ġlieda kontra l-pandemija tal-COVID-19 u l-ħruġ ta’ gwida għall-istituzzjonijiet, l-uffiċċji u l-korpi Ewropej sabiex jgħinuhom jiġġieldu b’mod adegwat il-pandemija, filwaqt li tiġi żgurata l-konformità mal-liġi dwar il-protezzjoni tad-data;
8.	Jieħu nota tal-inkjesta tal-Ombudsman Ewropew fil-każ 1995/2022/OAM kontra l-EDPS magħluqa fl-2022, li rreferiet għall-aċċess għad-dokumenti, fejn ġie konkluż li ma kien hemm l-ebda amministrazzjoni ħażina mill-EDPS fir-rifjut ta’ aċċess pubbliku sħiħ għad-dokumenti 8-10 u li l-EDPS solva t-tieni aspett tal-ilment fir-rigward tad-dokumenti li jidħlu fil-kamp ta’ applikazzjoni tat-talba billi ta aċċess parzjali ulterjuri għal dokument wieħed redatt ħażin fl-istadju inizjali; jistieden lill-EDPS jistabbilixxi politika ta’ “trasparenza stabbilita mill-bidu” u jippubblika dokumenti marbuta mal-attivitajiet tal-EDPS b’mod proattiv, fi żmien raġonevoli u b’mod aċċessibbli u faċli għall-utent;

[bookmark: FootprintPageAD]ANNESS: ENTITAJIET JEW PERSUNI
LI R-RAPPORTEUR GĦAL OPINJONI RĊIEVA KONTRIBUT MINGĦANDHOM
<FootprintIntro>Ir-rapporteur għal opinjoni jiddikjara, taħt ir-responsabbiltà esklużiva tiegħu, li ma rċieva l-ebda kontribut minn entità jew persuna li jrid jissemma f’dan l-Anness f’konformità mal-Artikolu 8 tal-Anness I tar-Regoli ta’ Proċedura.</FootprintIntro>

